**Atklāta reģistrācija 2026. gada Rimi Rīgas maratonam**

Informācija medijiem

Rīgā, 2025. gada 19. jūnijā

**Reģistrācija 2026. gada Rimi Rīgas maratonam, Baltijas nozīmīgākajam tautas sporta notikumam, šodien atklāta 11 mēnešus līdz 2026. gada pasākumam. Ikgadējais maratons nākamgad norisināsies 16.-17. maijā, kad Rīga atkal pulcēs gan tūkstošiem tautas sporta piekritēju, kam skriešana ir dzīvesstils un svētki, gan pasaules klases elites skrējējus, kas par augstvērtīgiem rezultātiem un balvu fondu cīnīsies *World Athletics* (Pasaules vieglatlētikas savienība) kvalitātes zīmes (*Road Race Label*) sacensībās.**

“Rimi Rīgas maratons gadu gaitā kļuvis par Rīgas un Latvijas vizītkarti, galvaspilsētas ielās vienojot un Rīgai piesaistot tūkstošiem tipinātāju, ģimeņu un bērnu, maraton-tūristu un elites skrējēju no visas pasaules. 2026. gadā saglabāsim esošās Rimi Rīgas maratona distanču trases, kas dalībnieku atzinību izpelnījušās gan Pasaules čempionātā skriešanā Rīgā, gan 35. jubilejas maratonā, kā arī vēl plašāk izvērsīsim skriešanas un veselīga dzīvesveida popularizēšanas kampaņas kā Latvijā, tā ārvalstīs,” komentē **Aigars Nords**, Rimi Rīgas maratona organizatoru komandas vadītājs.

Kopš pirmā starta šāviena pie Brīvības pieminekļa 1991. gada 27. jūlijā, Rimi Rīgas maratons 2026. gadā tiks aizvadīts jau 36. reizi. Plānots, ka arī 2026. gadā Rimi Rīgas maratons pulcēs desmitiem tūkstošu skriešanas mīļotāju.

**Kāpēc gaidīt? Reģistrējies jau šodien!**

No 19. jūnija iespējams reģistrēties maratona, pusmaratona, 10 kilometru, 5.7 kilometru un DPD jūdzes distancēm, bet Rimi Rīgas maratona Bērnu dienas, Latvijas Skolu kausa un programmas “Iekļaujošs maratons” reģistrācija tiks atklāta, tuvojoties skriešanas svētkiem, 2026. gada pavasarī. Organizatori atgādina, ka reģistrācijas atvēršanas brīdī dalības maksas ir viszemākās, un mudina jau tagad Rimi Rīgas maratonam reģistrēties pasākuma mājaslapas sadaļā “Reģistrēties”.

**Neaizmirstam ziedot “Kustībai par kustību”!**

Lai palīdzētu bērniem, kuriem kustību prieks ir liegts, Rimi Rīgas maratons sadarbībā ar Rimi, Bērnu slimnīcas fondu un Latvijas Televīziju jau sesto gadu pēc kārtas aicina ziedot labdarības iniciatīvai “Kustība par kustību”. Ziedot bērniem ar kustību traucējumiem iespējams ziedojumu kastītēs visos Rimi veikalos, ar “Mans Rimi” naudas uzkrājumu, Bērnu slimnīcas fonda mājaslapā, un no šodienas, 19. jūnija, arī savā profilā, reģistrējoties Rimi Rīgas maratonam.

Visi saziedotie līdzekļi tiks novirzīti ortožu un ortopēdisko apavu līdzfinansēšanā, kā arī citu bērniem ar kustību traucējumiem vajadzību nodrošināšanā.

Iniciatīva “Kustība par kustību” norisināsies līdz 31. jūlijam.

**Papildu informācija:**

Inese Ķīkule tel: 2966 6110

inese.kikule@necom.lv

[www.rimirigamarathon.com](http://www.rimirigamarathon.com)

**Reģistrācija Rimi Rīgas maratonam 2026**

No 19. jūnija iespējams reģistrēties maratona, pusmaratona, 10 kilometru, 5.7 kilometru un DPD jūdzes distancēm [Rimi Rīgas maratona tīmekļvietnē](https://rimirigamarathon.com/lv/registracija/). Rimi Rīgas maratona bērnu dienas, Latvijas Skolu kausa un programmas “Iekļaujošs maratons” reģistrācija tiks atklāta 2026. gada pavasarī.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2026. gadā Rimi Rīgas maratons norisināsies 16.-17. maijā, kad pasākuma ietvaros būs iespējams izskrieties maratona, pusmaratona, 10 km, 5.7 km, DPD jūdzes (1 609 m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Kustība par kustību", kurā, kopš tās aizsākuma 2019. gadā, jau kopumā saziedoti 100 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *TC Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike.* Partneri un atbalstītāji – *Balticovo*, Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LVS, LTSA, *VSK Noskrien, Rīgas meži, Rīgas ūdens* un citi.